BK-2

BK-2 – medinės konstrukcijos vienvietis rekordinis aukštos klasės sklandytuvas su laisvai nešančiais sparnais, suprojektuotas Balio Karvelio ir jo lėšomis pastatytas 1940 m., antrasis B. Karvelio savarankiškai sukurtas orlaivis. Viso buvo pagamintas vienintelis egzempliorius, neišlikęs Antrojo Pasaulinio karo metais.

 Priešistorė 
Orinio susisiekimo direkcijos Lėktuvų remonto dirbtuvių vedėjas ir Lietuvos aeroklubo velkamųjų skridimų instruktorius Balys Karvelis 1937 metais sėkmingai išbandęs savo pirmąją konstrukciją BK-1 „Vanagas“ ir su juo 1938 metų Lietuvos tautinėje olimpiadoje užėmęs septintą vietą, nusprendė sukurti skrydžiams termikuose pritaikytą aukštos aerodinaminės kokybės, mažu žemėjimo greičiu pasižymintį sklandytuvą. Kartu B. Karvelis siekė sukurti rekordinį aukštos klasės sklandytuvą, kuris galėtų konkuruoti su geriausiais užsienio analogais.

Techniniais klausimais konstruktorių konsultavo Bronius Oškinis, Antanas Paknys ir kiti sklandymo konstrukcijų žinovai. Sklandytuvas pradėtas statyti 1939 metų žiemą oir baigtas kitų metų pradžioje. Statyba vyko B. Karvelio lėšomis.

 Konstrukcija 
Sklandytuvas BK-2 – medinės konstrukcijos vienvietis vidursparnis su dengta piloto kabina, įtraukiama važiuokle. Sparno konstrukciją sudaro du lonžeronai – pagrindinis ir pagalbinis. Sparnas – laisvai nešantis, tvirtinamas liemens viduryje. Fiuzeliažo priekis – ovalo formos. Lakūno kabina dengta celiulioidu, pakankamai erdvi, pasižyminit geru matomumu, numatyta vieta parašiutui. Sparnų mojis – 16,8 m, plotis prie liemens – 1,10 m, galuose sparnai susiaurėja iki 0,20 m. Priešakinė sparno briauna lengvos strėlės formos, kas pagerina išilginį sklandytuvo stabilumą. Apatinė sparno dalis į galus plonėja. Sparnas tokiu būdu įgauna „V“ formą, dėl ko gerėja sklandytuvo šoninis stabilumas. Priešakinė sparno dalis apklijuota klijuote, kita dalis – aptraukta drobe. Leidimosi greičiui reguliuoti sparnuose sumontuoti oro stabdžiai. Skersvairių valdymo svirtys įrengtos su rutuliniais guoliais. Sklandytuvą išardyti ir surinkti gana nesudėtinga. Kad sklandytuvas greičiau pakiltų, vietoj tuo metu tradicinės pavažos buvo sumontuotas ratukas.

 Eksploatacijos istorija ir naudojimo planai 
Sklandytuvas BK-2 buvo baigtas statyti 1940 metais. B. Karvelis tuo laiku buvo paskirtas Aukštagirio sklandymo mokyklos viršininku. Naujų pareigų perėmimas ir sovietinė okupacija pristabdė orlaivio bandymus. BK-2 buvo išbandytas tik spalio mėnesį, Aukštagiryje išvilkus automobiliu. Pilna bandymų programa nebuvo baigta. BK-2 pateisino B. Karvelio viltis: jis buvo gana pavaldus, skridimo duomenys artimi projektuotiems. Šiuo sklandytuvu buvo numatyta dalyvauti 1941 metų SSRS sklandymo varžybose.

Su BK-2 buvo atlikta tik keletas skrydžių. Eksploataciją 1941 m. nutraukė prasidėję sovietų okupacinės valdžios represijos ir Vokietijos invazija. Lietuvą užėmus Trečiajam Reichui sklandytuvą mėginta naudoti, tačiau daugumoje šaltinių nurodoma, kad vokiečių okupacijos metais sklandytuvas tiesiog dingo.

 Techniniai duomenys 
Įgula1Sparnų mojis16,8 mSparnų plotisprie fiuzeliažo1,10 mgale0,20 mSparnųplotas9,3 m²proilgis30,3apkrova23,7 kg/m²Svoristuščio140 kgmaksimalus kilimo220 kgAerodinaminė kokybė33– esant greičiui80 km/val.Minimalus žemėjimo greitis0,65 m/s– esant greičiui70 km/val.Greitisminimalus52 km/val.Maksimali galima perkrova9

 Literatūra 






 Išnašos 

Kategorija:Lietuvos sklandytuvai
Kategorija:Karvelio orlaiviai
Kategorija:Vidursparniai
Kategorija:Sportiniai orlaiviai